Marie Bjerre (V), 2025-05-22:
Tak for forespørgslen.
Jeg er rigtig glad for i dag at have muligheden for at redegøre for og også have en debat om regeringens planer og foreløbige prioriteter for det kommende danske EU-formandskab.
Danmark træder ind i en ledende rolle på et afgørende tidspunkt for Europas fremtid, og det er en kæmpe opgave og selvsagt også et stort ansvar.
Verden er i forandring, og samtidig er der også udfordrende tider for Europa.
Vores indflydelse i verden skrumper, vores sikkerhed er under pres, konkurrenceevnen er udfordret, og nu blæser der også nye vinde fra USA, som presser de transatlantiske relationer og skaber en uforudsigelighed.
Ingen havde regnet med, at verden ville se ud, som den gør i dag, for blot få år siden eller måske bare for få måneder siden.
Men netop i sådan en tid er det vigtigt, at vi holder sammen, og at vi viser, hvad det europæiske fællesskab kan.
Som statsministeren sagde i går: Europa er ikke først og fremmest et sted, det er en idé, en måde at anskue verden på.
Det er jeg helt enig i.
Gennem vores fælles værdier har EU bragt os fred, velstand og frihed.
EU symboliserer samarbejde og fælles løsninger, og EU er fortsat vores stærkeste værktøj til at løse de problemer, vi ikke kan løse alene.
Det er særlig i krisetider, det europæiske samarbejde viser sine styrker og vokser med opgaven.
Der skal træffes vigtige beslutninger.
De løsninger, vi finder i dag og i de kommende måneder, vil være med til at sætte retningen for Europa mange år frem i tiden.
Her har Danmark en vigtig rolle som EU-formandskab.
I dag er der 39 dage og lidt over 8 timer til formandskabet, men vi er klar, og vi vil gå ambitiøst til værks.
Det viser de forudgående måneder og års forberedelse også.
Regeringens ministre har haft travlt med at skabe tæt kontakt til europæiske kollegaer og til Europa-Parlamentet og til Kommissionen.
Jeg har selv rejst til samtlige medlemslande og efterhånden også de fleste kandidatlande.
Men jeg har også oplevet, hvordan vi rykker tættere sammen.
Der er en politisk vilje hos stort set alle til at gøre Europa stærkere.
Når jeg siger »stort set«, er det, fordi der jo desværre er ét EU-medlemsland, nemlig Ungarn, som har et fundamentalt anderledes syn på nogle af de spørgsmål, især i forhold til Ukraine, og det har selvfølgelig hele regeringens opmærksomhed.
Vi vil gøre, hvad vi kan, for at finde løsninger og presse på for at bevæge Europa i den rigtige retning, for det handler om Europas fremtid.
Vores høje ambitionsniveau viser sig også ved, at der er planlagt hele 15 uformelle ministermøder, som skal afholdes rundtomkring i Danmark.
Det er det højeste antal uformelle ministermøder, Danmark har afholdt under et formandskab.
Derudover har vi også to topmøder, et uformelt møde blandt EU's stats- og regeringschefer den 1. oktober samt et møde i det europæiske politiske fællesskab, EPC, den 2. oktober.
Den pakkede mødekalender viser, at vi tager opgaven alvorligt.
Formandskabet er en sjælden og unik mulighed for at sætte retning for det fællesskab, vi er en del af.
Det er en mulighed og et ansvar, vi skal gribe.
Med ansvaret følger også et stort ansvar for at sætte politisk retning.
Vi er på vej ind i en ny verdensorden, hvor der ikke længere er én supermagt, men flere stormagter, og her skal Europa også være en stormagt.
Som formandskab vil regeringen arbejde for et stærkt, handlekraftigt og selvstændigt Europa, der tager ansvar for egen sikkerhed og egne interesser uden at lukke sig om sig selv.
Som I ved, er de politiske prioriteter, der er med til at sætte retning, endnu ikke vedtaget af regeringen.
Vi forventer, at de vil blive offentliggjort den 19. juni.
Men ligesom sidst Danmark havde formandskabet, er det godt, at vi her i Folketinget har en debat forud for det.
Derfor vil jeg også gerne opridse de foreløbige prioriteringer, som regeringen arbejder ud fra.